钦定古今图书集成/明伦汇编/官常典/第342卷 > 杜淹
## 钦定古今图书集成/明伦汇编/官常典/第342卷 > 杜淹

按《唐书杜如晦传》：如晦叔父淹，字执礼，材辩多闻，有
美名。隋开皇中，与其友韦福嗣谋曰：“上好用隐民苏
威，以隐者召得美官，乃共入太白山，为不仕者。文帝
恶之，谪戍江表，赦还。高孝基为雍州司马，荐授承奉
郎，擢累御史中丞。王世充僭号，署少吏部，颇亲近用
事。洛阳平，不得调，欲往事隐太子。时封伦领选，以谂”
房元龄，元龄恐失之，白秦王，引为天策府兵曹参军、
文学馆学士。尝侍宴，赋诗尤工，赐银锺。庆州总管杨
文干反，辞连太子，归罪淹及王珪、韦挺，并流越嶲。王
知其诬，饷黄金三百两。及践祚，召为御史大夫，封安
吉郡公，食四百户。淹建言：“诸司文案稽期，请以御史
检促。”太宗以问仆射封伦，伦曰：“诸官各以其事治御
史劾不法，而索按求疵，是太苛，且侵官。”淹默然。帝曰：
“何不申执？”对曰：“伦所引国大体，臣伏其议，又何言？”帝
悦，以资博练。帝敕东宫仪典簿最，悉听淹裁订。俄检
校吏部尚书，参预朝政。所荐嬴四十人，后皆知名。尝
曰：“郅怀道可用。”帝问状，淹曰：“怀道及隋时位吏部主
事。方炀帝幸江都，群”臣迎阿独怀道执不可。帝曰：“卿
时何云？”曰：“臣与众。”帝折曰：“事君有犯无隐，卿直怀道
者何不”谠言谢曰：“臣位下，又顾谏不从，徒死无益。”帝
曰：“内以君不足谏，尚何仕？食隋粟，忘隋事，忠乎！”因顾
群臣：“公等谓何？”王珪曰：“比干谏而死，孔子称仁，泄冶
谏亦死，则曰‘民之多僻，无自立辟。禄重责深，从古则
然’。”帝笑曰：“卿在隋不谏，宜置世充亲任，胡不言？”对曰：
“固尝言，不见用。”帝曰：“世充愎谏饰非，卿若何而免？”淹
辞穷，不得对。帝勉曰：“今任卿已可，有谏未？”答，曰：“愿死
无隐。”贞观二年，疾，帝为临问。卒，赠尚书右仆射，谥曰
襄。始，淹典二职，贵重于朝矣，而亡清白名，获讥当世。
子敬同袭爵，官至鸿胪卿。